न खाना-पीना, न पर्याप्त ऑक्सीजन; बर्फीले पहाड़ों के बीच काटे 3 दिन
Indian Mountaineer Anurag Malu Missing Case - हिमालय में स्थित दुनिया की दसवीं सबसे ऊंची चोटी माउंट अन्नपूर्णा से लापता हुए अजमेर के पर्वतारोही अनुराग मालू तीन दिन बाद जिंदा मिल गए हैं।
हिमालय में स्थित दुनिया की दसवीं सबसे ऊंची चोटी माउंट अन्नपूर्णा से लापता हुए अजमेर के पर्वतारोही अनुराग मालू तीन दिन बाद सही सलामत मिल गए। अस्पताल में उनका इलाज चल रहा है।
पिता ओमप्रकाश मालू ने बताया- उन्हें नेपाल में पोखरा के मणिपाल हॉस्पिटल में भर्ती किया गया है। अनुराग अभी बात करने की स्थिति में नहीं है। उनकी हालत ठीक बताई जा रही है।
लोकेशन ट्रेस होने पर इंडियन आर्मी और नेपाल आर्मी के साथ अन्य संगठन उनकी तलाश कर रहे थे। गुरुवार सुबह करीब 10 बजे सफलता मिली। रेस्क्यू की खबर के बाद किशनगढ़ में उनके घर पर परिवार ने राहत की सांस ली है।
अनुराग मालू (34) 24 मार्च को नेपाल के लिए रवाना हुए थे। वे 17 अप्रैल की सुबह माउंट अन्नपूर्णा के कैंप-3 से उतरते समय लापता हो गए थे। जिस वक्त हादसा हुआ वे समुद्र तल से 6000 मीटर की ऊंचाई पर थे। वे पहाड़ की दरार में गिरे। हालांकि यह नहीं पता चल पाया कि दरार कितनी गहरी थी।
अनुराग के पास खाने-पीने का सामान काफी कम था। बर्फीले पहाड़ के बीच ऑक्सीजन की कमी थी। उस पर हडि्डयां गलाने वाली बर्फीली हवाएं। इन सबके बावजूद उन्होंने हौसला नहीं खोया और मौत को मात दे दी। माउंट अन्नपूर्णा की ऊंचाई 8,091 मीटर है।
अनुराग मालू के लापता होने के बाद टीम ने सर्च किया, लेकिन कोई पता नहीं चला। इसके बाद परिजन को सूचना दी। भाई आशीष मालू सहित अन्य परिजन वहां पहुंच गए। इसके बाद लगातार सर्च जारी रहा। गुरुवार सुबह वे मिल गए। अनुराग ने बीटेक किया है। वे युवाओं की काउंसिलिंग भी करते हैं। उनका छोटा भाई आशीष सीए है।
पाकिस्तानी दोस्त ने भी की दुआ
अनुराग के लापता होने की खबर मिलते ही पाकिस्तान में उनकी दोस्त शेहर मिर्जा ने उनकी सलामती की दुआ की। दोनों की मुलाकात पाकिस्तान में ही हुई थी।वे पिछले 10 सालों से कॉन्टैक्ट में थे। अनुराग एक कार्यक्रम में लाहौर भी जा चुके हैं। शेहर ने कहा- यह सोचकर ही सिहर उठते थे कि अनुराग किस हालत में होंगे।
पीएम मोदी को लिखा था पत्र
मालू की तलाश के लिए अजमेर सांसद भागीरथ चौधरी ने शेरपा और थर्मल ड्रोन जल्द से जल्द उपलब्ध करवाने की मांग की थी। इसके लिए उन्होंने प्रधानमंत्री नरेंद्र मोदी, विदेश मंत्री एस. जयशंकर और काठमांडू स्थित भारतीय दूतावास को पत्र लिखा था। वहीं, अजमेर कलेक्टर ने भी पत्र लिखा था।
कर्मवीर चक्र से सम्मानित
माउंट अन्नपूर्णा पर्वतारोहियों के लिए सबसे खतरनाक पर्वतों में से एक माना जाता है। पिछले साल ही नेपाल स्थित माउंट अमा डबलाम पर अनुराग मालू ने सफलतापूर्वक चढ़ाई की थी। वे माउंट एवरेस्ट, अन्नपूर्णा और ल्होत्से पर चढ़ने की योजना बना रहे थे।
हिमाचल की पर्वतारोही भी जिंदा रेस्क्यू की गई थीं
मालू के साथ माउंट अन्नपूर्णा पर लापता होने वाली हिमाचल प्रदेश की भारतीय पर्वतारोही बलजीत कौर को भी 18 अप्रैल को जिंदा रेस्क्यू किया गया था। कौर भी मालू के साथ ही 17 अप्रैल को लापता हो गई थीं। वे 'तत्काल मदद' के लिए एक रेडियो सिग्नल भेजने में कामयाब रहीं, इससे उन्हें रेस्क्यू कर लिया गया। उनका भी इलाज चल रहा है।
ये खबर भी पढ़ें...
अजमेर के अनुराग 6 हजार मीटर की ऊंचाई से गिरे:पहाड़ों के बीच दरार में लापता, नेपाल की माउंट अन्नपूर्णा चोटी पर हादसा
नेपाल स्थित दुनिया की दसवीं सबसे ऊंची चोटी माउंट अन्नपूर्णा से अजमेर के पर्वतारोही अनुराग मालू लापता हो गए हैं। वह 6 हजार मीटर की ऊंचाई से दरार में नीचे गिर गए, फिलहाल उनका कोई पता नहीं चल रहा। पर्वतारोही अभियान आयोजक अधिकारी मिंगमा शेरपा व उनके पिता ने घटना की पुष्टि की है। पूरी खबर पढ़ने के लिए करें CLICK
नेपाल में लापता पर्वतारोही अनुराग की लोकेशन ट्रेस:इंडियन-नेपाल आर्मी सर्च में जुटी, 6 हजार मीटर की ऊंचाई से दरार में गिरे 
नेपाल स्थित दुनिया की दसवीं सबसे ऊंची चोटी माउंट अन्नपूर्णा से लापता हुए अजमेर के पर्वतारोही अनुराग मालू की लोकेशन ट्रेस हो गई है। दो दिन के सर्च अभियान में पता नहीं चलने पर मंगलवार को इंडियन आर्मी व नेपाल आर्मी भी तलाश में जुट गई है। वहीं दूसरी ओर किशनगढ़ से उनके भाई व कुछ रिश्तेदार वहां पहुंच गए है। फिलहाल सर्च अभियान जारी है। पढ़ने के लिए करें CLICK